b'\n_START_ARTICLE_\nHenry Flagler\n_START_SECTION_\nOtro\xc5\xa1tvo in izobrazba\n_START_PARAGRAPH_\nHenry Flagler se je rodil Elizabeth Caldwell Morrison Harkness in Isaacu Flaglerju, prezbiterijanskemu duhovniku. Njegova mati je bila vdova dr. Davida Harknessa iz Ohia, ki je pred njuno poroko prav tako bil vdovec. Harkness in njegova prva \xc5\xbeena sta bila star\xc5\xa1a Stephena V. Harknessa, ki je kot uspe\xc5\xa1en poslovne\xc5\xbe kasneje vlo\xc5\xbeil veliko sredstev v Flaglerjevo dru\xc5\xbebo Standard Oil.  Elizabeth in David Harkness sta imela enega sina, Daniela M. Harknessa, Henryjevega polbrata._NEWLINE_Henry Flagler je \xc5\xa1olo zapustil v 8. osmem razredu pri starosti 14 let in se svojemu polbratu Danielu pridru\xc5\xbeil pri delu v trgovini Danielovega strica, znani kot Lamon G. Harkness and Company, v mestu Republic v zvezni dr\xc5\xbeavi Ohio. Za svoje delo je prejemal 5 dolarjev mese\xc4\x8dno ter imel popla\xc4\x8dane stro\xc5\xa1ke nastanitve. Do leta 1849 se je mladi Flagler pridru\xc5\xbeil prodajnemu osebju dru\xc5\xbebe in prejemal 400 dolarjev mese\xc4\x8dno. \xc4\x8cez nekaj \xc4\x8dasa je trgovino zapustil in se Danielu pridru\xc5\xbeil v mestu Bellevue, kjer je slednji skupaj s stricem ustanovil novo podjetje, ki se je ukvarjalo s predelavo \xc5\xbeita. Leta 1862 je Henry od\xc5\xa1el na svoje in v michiganskem Saginawu s svojim svakom Barneyjem Yorkom soustanovil dru\xc5\xbebo Flagler and York Salt Company, ki se je ukvarjala s pridobivanjem in predelavo soli. Leta 1865 je zaradi konca dr\xc5\xbeavljanske vojne in posledi\xc4\x8dnega padca povpra\xc5\xa1evanja po soli njuna dru\xc5\xbeba razpadla. Globoko zadol\xc5\xbeen se je Flagler vrnil v Bellevue. Propadli projekt ga je stal za\xc4\x8detnega vlo\xc5\xbeka 50.000 dolarjev, \xc5\xa1e enkrat toliko pa je dolgoval svojemu tastu in Danielu Harknessu. Bil pa je mnenja, da je pri\xc5\xa1el do pomembnega spoznanja: nikoli ne vlagaj v posel, \xc4\x8de pred tem nisi izvedel podrobnih raziskav.'